钦定古今图书集成/方舆汇编/职方典/第1445卷 > 《雄龙山记》陆应赟
## 钦定古今图书集成/方舆汇编/职方典/第1445卷 > 《雄龙山记》陆应赟

余性僻，慕道好游。一日携家童繇郁江而上，抵龙母
湾，越茶山，转大王冈，循林溪以进。遥望一山独耸，而
万山拥从，遂涉小溪者六。竹木覆径，攀龙须，同登近顶。盖亦西南隅突然雄峙者邪？返观绝顶以来，如天
马万万，从空而降，云拥鱼随，委曲上融，为是突然者。
是突然者，巍巍不动，忽化而为飞龙焉。宛转胸背，头
角峥嵘，厥盘于左；腰尾活泼，厥盘乎右。盘馀为长冈，
咸界以流水，隐隐轰轰然以鸣，合众涧而朝宗于钦
海也。龙心实石，如层楼、如瓦盖之倾。繇倾以下，削壁
百寻。壁中处底深奥渐大十三叠，俨若普陀岩，北风
骤雨所不及。左右石抱揽，若驯龙，若伏虎。岩中坦为
云，板约方丈。将命石工凿扩石室，室“成于斯，坐卧焉。
尝食其间，崖滴微甘，泉仅足。一日用阴雨时，楼檐倾
盆，会岩前小方池下，峻砐四级，注石沟石井，盈科以
流，可洗可浴。就烹石花茶饮焉。既睡，素云皎月，透户
穿床。更南风悠悠然乘梦以游六合。旦兴，则白云遍
青林，缅平如掌，莫知其为海为天耳。少焉，净目测丹
轮，窥翠嶂。俯瞰两侧”山绕列如菩萨，后罗汉然，狮子
象王咸肖前五重𪩘譬五老辇拱，余皆弗别其为真
假。听之，则瀑布浑林，风啸猿应，幽谷鸟鸣兽吼，搅喧
宇宙。余固返闻乎寥天一也。村夫野妇，每怜山人携
白酒黄鸡，则共欢尽醉叱去。已而濯清泉，眠盘石，万
象中独露全身。然则雄龙之境，正所谓“峨峨耸削，郁
郁长”林。鸟兽呜咽，水石峥嵘。风枝萧索，云雾氤氲。节
物衰荣，晨昏眩盈。斯之声色，与彼《市廛》《阛阓》，何异何
同。吾乌知古人识道而后居山乎？居山而后识道乎？
夫未识道而居山，见山忘道也；居山而识道，见山见
道也。孰为道？孰为居？在好游者悟焉。